Տանզանիայի ազգային թանգարան

Տանզանիայի ազգային թանգարան, Տանզանիայի 5 թանգարանների միություն, որոնց նպատակն է ներկայացնել Տանզանիայի պատմությունն ու շրջակա միջավայրը։ Թանգարանների միությունը ձևավորվել է 1934 թվականին Ազգային թանգարան Դար էս-Սալամի հիմքի վրա, Տանգանյիկայի ղեկավար Հարոլդ ՄաքՄայքլի գլխավորությամբ։ Հետագայում թանգարանների այս ամբողջությանը միացան ևս 4 թանգարաններ՝ Դար էս-Սալամի գյուղական թանգարանը, Արուշա քաղաքում գտնվող Երկրագիտության ազգային թանգարանը և Անկախության հռչակման թանգարանը, Բութիամա քաղաքի Մվալիմու Ժուլիուս Կամբարագե Նյերերեի թանգարանը։

Դար էս-Սալամի ազգային թանգարան 

Դար էս-Սալամի ազգային թանգարանը գտնվում է Լալա թաղամասում, Կիվուկոնի բուսաբանական այգու կողքին։ Հիմնադրվել է 1934 թվականին, պաշտոնական բացումը տեղի է ունեցել 1940-ին։ Սկզբնապես այն նվիրված է եղել Գեորգ V արքային, նրա սեփական մեքենաներից մեկը մինչև այժմ ցուցադրվում է թանգարանում։ Թանգարանն ընդլայնվեց 1963 թվականին, կցվեց ևս մեկ կառույց, այժմ այն ներկայացնում է Տանզանիայի պատմությունը։ Առավել արժեքավոր ցուցանմուշներից են մարդանման կապիկների ոսկորները, որոնք հայտնաբերել է հնագետ Լուիս Լիկին Օլդուվայի պեղումների ժամանակ։ Թանգարանն ունի նաև Կիլվա Կիսիվանի քաղաքի պատմությունը ներկայացնող մեծ ցուցասրահ։ Պատմական հարուստ ցուցանմուշներ են ներկայացված՝ կապված գերմանական և բրիտանական տիրապետության հետ։ Թանգարանը հարուստ է նաև Տանզանիայի մշակույթին առնչվող էթնոգրաֆիկ հավաքածուով։

Գյուղական թանգարան 

Դար էս-Սալամի գյուղական թանգարանը հիմնադրվել է 1967 թվականին։ Այն իրենից ներկայացնում է էթնոգրաֆիկ թանգարան բաց երկնքի տակ։ Ցուցադրվում են Տանզանիայի էթնիկ 16 խմբերի ավանդական խրճիթները, պարբերաբար կազմակերպվում են նաև ավանդական երգի և պարի փառատոներ։

Երկրագիտական ազգային թանգարան 

Երկրագիտության ազգային թանգարանը բացվել է 1987 թվականին, գտնվում է Արուշա քաղաքում։ Թանգարանը ներառում է 2 մշտական ցուցասրահներ, որոնք համապատասխանաբար ներկայացնում են մարդկային էվոլյուցիան և միջատաբանությունը։

Արուշայի անկախության հռչակման թանգարան 

Թանգարանը բացվել է 1977 թվականին, գտնվում է Արուշա քաղաքում։ Թանգարանի հավաքածուն ընդգրկում է Տանզանիայի գաղութային շրջանից պատմական փաստաթղթեր, անկախության համար մղված պայքարը ներկայացնող ցուցանմուշներ։ Այստեղ է ցուցադրված նաև Արուշայի հռչակագիր, որով Տանզանիայի առաջին նախագահ Ժուլիուս Նյերերեն արձանագրեց իր կառավարման սկիզբը։

Նյերերեի թանգարան 

Թանգարանը բացվել է 1999 թվականին, գտնվում է Բութիամա քաղաքում, որտեղ ծնվել և թաղված է Տանզանիայի առաջին նախագահ Ժուլիուս Նյերերեն։ Թանգարանում ներկայացված են Նյերերեի անձնական կյանքին և քաղաքական գործունեությանը առնչվող արժեքավոր նյութեր։

Ծանոթագրություններ 

Տանզանիայի թանգարաններ